Gică Popescu (56 de ani) a fost invitatul lui Silviu Tudor Samuilă la "SportCast cu Sile", un podcast Orange Sport realizat de Silviu Tudor Samuilă.
"Baciul" a rememorat un episod, în care a fost lovit serios de Adi Mutu la un antrenament al echipei naţionale. Fostul căpitan al Barcelonei, care avea trei Mondiale la activ în 1999, când Mutu a debutat la națională, a avut de suferit din cauza unor intrări dure ale lui Mutu, pe care l-a şi înjurat într-un moment de furie.
"Mutu era doar un puşti când a venit pentru prima oară la echipa naţională. O minge aeriană... Bum! Din spate... << Scuză-mă, scuză-mă! >> A doua: Bum, mai tare! A treia l-am luat la înjurături.
După meci l-am sunat pe Victor Becali şi i-am zis că o să ajungă fotbalist mare. I-am zis: << Mi-a dat trei capace... Ăsta are calitate, are stofă >> ", a spus Gică Popescu.
Adrian Mutu a evoluat pentru naţionala României între 2000 şi 2013. Acesta a adunat 77 de meciuri şi a marcat 35 de goluri, fiind cel mai bun marcator din istoria naţonalei noastre, la egalitate cu Gică Hagi.